钦定古今图书集成/明伦汇编/家范典/第049卷 > 唐杜氏通典 > 《出后子为本亲服议》
## 钦定古今图书集成/明伦汇编/家范典/第049卷 > 唐杜氏通典 > 《出后子为本亲服议》

晋武帝太康中，尚书令史遂殷表云：“父翔少继叔父
荣，荣早终，不及持重。今祖母姜亡，主者以翔后荣，从
出降之制，断殷为大功，假二十日。愚以为翔既不及
荣持重，服虽名户，别继奉养姜，故如亲子，便依降例，
情制为轻。且因是翔之嫡子，应为姜之嫡孙，乞得依
令遣宁去职。”尚书奏：《礼》无不及还重之制，翔自应降
“姜殷无缘还重。”诏可。贺循为后服议：“按《丧服》曰：‘为人
后者，于兄弟降一等，报于所为后之子，兄弟若子’。”时
人论者，多以为后者子孙，皆计本亲而降，意所不安。
或曰：嫡子不为人后者，直谓己嫡不以出后，当以支
子耳。无明于后者之子见舍本亲，何以言不得为人
后耶？答曰：“五服之制，其属有六：一去”本系，以名为正。
名正则男女有别，上下不悖。若假之以号者，则轻其
权；定之以名者则尊其统。故曰：“有嫡子者无嫡孙。”何
为言无？正以不得名之。不得名之，则卑其服；若得名
之，则重其制。此之有无，尊卑之宜，则是彼之后者，嫡
庶之例也。至于庶子为后，称名不言孝，为𫮃而祭，以
其尚有贰志不专故也。其子则定名而处庙，以为彼
情可制，此义宜惇故也。岂非顾本有已，复统有节哉？
或曰：“所后在五服之外，父制周年而已，无服疏亲戚
之恩，非先圣之意耶？”荅曰：何为其然？礼有节权，恩义
相顾，为所生，无绝道，其馀皆宜权制也。夫初出后者，
离至亲之侧，为别宗之胄，阙晨昏之欢，废终养之道，
顾复之恩靡报，罔极之情莫伸，义虽从于为后，恩实
降于本亲，故有一降之差。若能专心所继后者之子，
上有所承，于今为同财之密，顾本有异门之疏，若以
父服辄当后者，至于生不及祖父母、诸昆弟，父有重
制而已无服。又出母齐衰而杖，其子又不从服。今出
后者于父母乃为不杖之周，恐其子不得反重也。礼
失于烦，故约以取通。是以后者之子，出母之孙，其礼
阙而不载。生在他邦，父已不税，其义幽而不彰。既以
不疑父之出母，何独迟疑别宗之祖耶？服之所降，其
品有四：君大夫以尊降，公子大夫之子以厌降，公之
昆弟以旁尊降，为人后者、女子子嫁者以出降。四降
之名，同止一身。出者之子，岂当独以为传代称乎？生
长于外，不得言出，犹继父未尝同居，不为异也。又父
报出子，诚是疏己稠。彼子以父为旁尊，则知所天在
此。初出情重，故不夺其亲而与其降。承出之后，义渐
轻疏，而绝其恩。绝其恩者，以一其心，其心一则所后
亲，所后亲则祭祀敬，祭祀敬则宗庙严，宗庙严则社
稷重，重社稷以尊百姓，齐一身以肃家道。此殆圣人
之意也。

宋崔凯《丧服駮》云：“代人或有出后大宗者，还为其祖
父母周，与女子子出适不降其祖同义。凯以为女子

尊之，百代不迁，其父母报之周，所谓尊祖故敬宗也。
又曰：‘持重于大宗，降其小宗。降其小宗，还当为其祖
父母大功耳’。又云：‘代人有出为大宗后，还为其父母
周，其子从服大功者’。凯以为《经》文‘为人后者为其父
母周，为其兄弟降一等，此指为后者身也。不及其子，
则当以其父所后之家，还计其亲疏为服纪耳’。”按晋
刘智《释疑》：“或问：‘礼为人后者，为当唯出子一身还本
亲也’？鲁国孔正阳等议，以为人后者服所后之亲。若
子，为其本亲降一等。不言代降一等者，以至其子以
义断，不复还本亲故也。《礼》云‘若子者，则于本父母不
若子矣’。”刘智又按：《礼》，“为人后者于兄弟降一等，此出
子及其子孙皆为人后者也。甲无后，故乙为之后。乙
之子孙皆去其亲，往为甲后，皆当称为人后，服本亲，
不伤于后者。若子则其孙亦然矣。本亲有自然之恩，
降一等，足以明所后者为重，无缘得绝之矣。”儒林掾
谢袭称：“学士张檐之从祖母丁丧，士本是亲祖，母亡
父出后。求详礼典，辄敕助教陈福议，当诸出为人后
者，还服本亲，皆降一等。自为后者之身及为后者之
子，追服大功。如福议，则檐之不应废业。”王彪之答：“如
所云。”族人后大宗者、出后者，子于本祖无服，孙不服
祖，于情不安。是以诸儒之说，义旨总谓为人后者，虽
在五服之外，皆降本亲一等，无孙不服本祖之条。按
《记》云“夫为人后，其妻为舅姑大功”，郑元云“不二降也。”
其妻于舅姑义服犹不二降，况其子孙骨肉至亲，便
当无服乎？礼疑则重，义例亦明。如《礼》之例，诸出后者
及子孙还服本亲，于所后者有服与无服皆同。降一
等，谓檐之当服大功。